Det Økonomiske og Sociale Udvalgs udtalelse om »Kommissionens forslag til Rådets forordning (EF) om overgangsbestemmelser til forordning (EF) nr. 1626/94 om tekniske foranstaltninger til bevarelse af fiskeressourcerne i Middelhavet« () (97/C 30/25)

Rådet for Den Europæiske Union besluttede den 3. juni 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Jesús Muñiz Guardado til ordfører. Sektionen vedtog sin udtalelse den 18. juli 1996.

Det Økonomiske og Sociale Udvalg vedtog på sin 338. plenarforsamling af 25. og 26. september 1996, mødet den 25. september 1996, med 68 stemmer for, 8 imod og 10 hverken for eller imod, følgende udtalelse.

1. Indledning

1.1. Ved forordning (EØF) nr. 1626/94, der blev vedtaget den 27. juni 1994, blev der fastsat tekniske foranstaltninger til bevarelse af fiskeressourcerne i Middelhavet. Der blev bl.a. fastsat mindstemål for visse arter samt mindstemaskestørrelser for de anvendte redskaber.

1.2. For at løse nogle af de specifikke problemer, som italienske fiskere har i Adriaterhavet, foreslår Kommissionen med nærværende forslag at indføre midlertidige undtagelser fra bestemmelserne i ovennævnte forordning og give tilladelse til fiskeri efter fisk, som ikke opfylder mindstemålene.

1.3. Kommissionen forudser endvidere at udvide undtagelsesbestemmelserne for fiskeyngel i dette forslag til også at omfatte andre områder i EU.

2. Generelle bemærkninger

2.1. ØSU erkender, at de tilpasninger af forordning (EF) nr. 1626/94, som nu foreslås, ikke udgør nogen undtagelse, eftersom det nævnte dokument allerede forudså andre undtagelser.

2.2. ØSU mærker sig ligeledes, at Kommissionens forslag ikke helt imødekommer det krav, de italienske organisationer oprindeligt fremsatte, samt det forhold, at der er tale om en midlertidig undtagelse.

2.3. ØSU minder om, at ØSU i sine udtalelser om bevarelse og forvaltning af fiskeressourcerne i modsætning til det foreliggende forslag fra Kommissionen har givet udtryk for sin bekymring over fiskeressourcernes tilbagegang i dette område og påpeget nødvendigheden af, at der hurtigt iværksættes foranstaltninger til at rette op på situationen. Europa-Parlamentet og Kommissionen selv har udtrykt en lignende bekymring.

2.4. ØSU understreger endvidere, at de oplysninger, som Kommissionen ligger inde med, og som er blevet bekræftet af undersøgelser foretaget af internationale organisationer - såsom FAO - viser, at der drives rovdrift på ressourcerne i Middelhavet, og at det er bydende nødvendigt at få omstruktureret fiskerisektoren.

2.5. Disse forhold styrker ØSU's overbevisning om, at det er nødvendigt gradvis at ændre fangstmønstrene og visse fiskerimetoder i Middelhavet, især dem, der går mest ud over fiskeynglen. Hvis der ikke tages disse skridt, kan det blive umuligt at sikre en rationel udnyttelse af fiskeressourcerne på et bæredygtigt grundlag.

2.6. De foranstaltninger, der foreslås i forordningsforslaget, skaber - selv om de er tidsmæssigt begrænsede - en alvorlig præcedens, som kan komme til at gå på tværs af de bestræbelser, der udfoldes for at få udformet en politik for bevarelse af fiskeressourcerne i Middelhavet.

2.6.1. Dertil kommer, at en eventuel udvidelse af den nuværende undtagelse vedrørende fiskeyngel til også at omfatte andre områder indebærer alvorlige konsekvenser og kan sætte de bestræbelser, der hidtil er udfoldet i EU for at mindste dødeligheden som følge af fiskeri efter fiskeyngel, over styr.

2.7. Af ovennævnte grunde kan ØSU ikke godkende de foranstaltninger, der foreslås i forordningsforslaget. ØSU er imidlertid klar over de sociale og økonomiske følger, vedtagelsen af de tekniske foranstaltninger i forordning (EF) nr. 1626/94 har haft i det pågældende område i Italien, og opfordrer Kommissionen til at anvende de eksisterende strukturinstrumenter til at afbøde de negative konsekvenser og imødekomme de berettigede krav, fiskerne i dette område har fremsat.

2.8. ØSU foreslår ligeledes en forstærket informationsindsats både over for erhvervet og forbrugerne generelt for så vidt angår de mindste tilladte størrelser og konsum af fiskeyngel, såvel som over kontrolforanstaltninger generelt og i den henseende navnlig landinger ved EU's grænser. ØSU anmoder Kommissionen om at lægge pres på de tredjelande, som udnytter de samme ressourcer i Middelhavet, og få dem til at gøre en lignende indsats for at sikre en rationel udnyttelse af fiskeressourcerne og fremtidssikre fiskeriaktiviteterne i dette område.

Bruxelles, den 25. september 1996.

Carlos FERRER

Formand for Det Økonomiske og Sociale Udvalg

() EFT nr. C 176 af 19. 6. 1996, s. 14.